HU Az Európai Unió Hivatalos Lapja L 93/30

A BIZOTTSÁG (EU) 2017/624 RENDELETE

(2017. március 30.)

a 396/2005/EK európai parlamenti és tanácsi rendelet II. és V. mellékletének az egyes termékekben, illetve azok felületén található bifenazát, daminozid és tolilfluanid maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, valamint 18. cikke (1) bekezdésének b) pontjára,

mivel:

(1) A bifenazát tekintetében a 396/2005/EK rendelet II. melléklete maradékanyag-határértékeket (MRL-ek) állapított meg. A daminozid és a tolilfluanid tekintetében az említett rendelet V. melléklete határozott meg MRL-eket.

(2) A bifenazát tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt adott ki (2). Az érvényes MRL-ek felülvizsgálatáról szóló hatósági ajánlások végrehajtására a 79/2014/EU bizottsági rendelet (3) révén került sor.

(3) A daminozid tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki (4). Az érvényes MRL-ek felülvizsgálatáról szóló hatósági ajánlások végrehajtására a 87/2014/EU bizottsági rendelet (5) révén került sor.

(4) A tolilfluanid tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki (6). Az érvényes MRL-ek felülvizsgálatáról szóló hatósági ajánlások végrehajtására az (EU) 2015/552 bizottsági rendelet (7) révén került sor.

(5) Az olyan termékek vonatkozásában, amelyek esetében uniós szinten nem jelentettek releváns engedélyezést vagy behozatali tűréshatárt, és nem áll rendelkezésre a Codex Alimentarius Bizottság által megállapított MRL, a Hatóság megállapította, hogy további vizsgálat szükséges kockázatkezelők részéről. Figyelembe véve a jelenlegi tudományos és műszaki ismereteket, a bifenazátra vonatkozó MRL-eket a 79/2014/EU rendelet értelmében az adott meghatározási határnak megfelelő értéken, a daminozidra és a tolilfluanidra vonatkozó MRL-eket a 87/2014/EU rendelet és az (EU) 2015/552 rendelet értelmében a 396/2005/EK rendelet 18. cikke (1) bekezdésének b) pontja szerinti alapértelmezett MRL értékén kell megállapítani.

(6) A Bizottság konzultált uniós referencialaboratóriumokkal arról, hogy szükséges-e a meghatározási határok némelyikének kiigazítása. A több alkotórészből álló összetett maradékanyagok meghatározása esetében valamennyi összetevőt egy műszakilag megvalósítható és a lehető legalacsonyabb meghatározási határnak megfelelő értékkel kell vizsgálni. Amennyiben az MRL meghatározási határnak megfelelő értéken került megállapításra, ez az érték a maradékanyag-meghatározásban szereplő valamennyi összetevő meghatározási határnak megfelelő értékeinek összege. Mivel a bifenazát, a daminozid és a tolilfluanid esetében a maradékanyag-meghatározás több alkotóelemből áll, e laboratóriumok arra a következtetésre jutottak, hogy – mivel valamennyi összetevőt egy műszakilag megvalósítható értéken kell vizsgálni – a meghatározási határnak megfelelő értéken megállapított MRL-eket (az összetevők meghatározási határnak megfelelő értéken megállapított összege) növelni kell.

(7) A 396/2005/EK rendeletet ezért ennek megfelelően módosítani kell.

(8) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és V. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. március 30-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság; Review of the existing maximum residue levels (MRLs) for bifenazate according to Article 12 of Regulation (EC) No 396/2005 (A bifenazát maradékanyag-határértékének a 396/2005/EK rendelet 12. cikke szerinti felülvizsgálata). EFSA Journal 2011;9(12):2484. [48 o.].

(3) A Bizottság 79/2014/EU rendelete (2014. január 29.) a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található bifenazát, klórprofám, eszfenvalerát, fludioxonil és tiobenkarb megengedett maradékanyag-határértéke tekintetében történő módosításáról (HL L 27., 2014.1.30., 9. o.).

(4) Európai Élelmiszerbiztonsági Hatóság; Review of the existing maximum residue levels (MRLs) for daminozide according to Article 12 of Regulation (EC) No 396/2005 (A daminozid maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2012;10(4):2650. [16 o.].

(5) A Bizottság 87/2014/EU rendelete (2014. január 31.) a 396/2005/EK európai parlamenti és tanácsi rendelet II., III. és V. mellékletének a bizonyos termékekben, illetve azok felületén található acetamiprid, butralin, klórtoluron, daminozid, izoproturon, pikoxistrobin, pirimetanil és trinexapac maradékanyag-határértéke tekintetében történő módosításáról (HL L 35., 2014.2.5., 1. o.).

(6) Európai Élelmiszerbiztonsági Hatóság; Review of the existing maximum residue levels (MRLs) for tolylfluanid according to Article 12 of Regulation (EC) No 396/2005 (A tolilfluanid maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2013;11(7):3300. [37 o.].

(7) A Bizottság (EU) 2015/552 rendelete (2015. április 7.) a 396/2005/EK európai parlamenti és tanácsi rendelet II., III. és V. mellékletének a bizonyos termékekben, illetve azok felületén található 1,3 diklór-propén, bifenox, dimeténamid-p, prohexadion, tolilfluanid és trifluralin maradékanyag-határértéke tekintetében történő módosításáról (HL L 92., 2015.4.8., 20. o.).